b'\n_START_ARTICLE_\nLigasystemet i walisisk fodbold\n_START_PARAGRAPH_\nLigasystemet i walisisk fodbold er et pyramidisk system af fodboldligaer og -divisioner i Wales med j\xc3\xa6vnlig indbyrdes op- og nedrykning. \xc3\x98verst i pyramiden finder man Welsh Premier League, der best\xc3\xa5r af \xc3\xa9n division med 12 hold. Dette er den eneste nationale liga i Wales, idet alle underliggende ligaer er regionale._NEWLINE_Under Welsh Premier League findes to regionale ligaer, Cymru Alliance, der d\xc3\xa6kker det nordlige og centrale Wales, og Welsh Football League, der d\xc3\xa6kker det sydlige Wales. Vinderne af disse to ligaer kan blive rykket op i Welsh Premier League, forudsat at de opfylder ligaens krav til stadionforhold. Hvis vinderen af en af ligaerne ikke opfylder f\xc3\xb8rn\xc3\xa6vnte krav, kan nr. 2 i den p\xc3\xa5g\xc3\xa6ldende liga komme i betagtning til oprykning.\n_START_SECTION_\nNord/central\n_START_PARAGRAPH_\nCymru Alliance best\xc3\xa5r af \xc3\xa9n division med 16 hold, mens niveauerne under ligaen yderlige er opdelt i tre regionale ligaer, Welsh National League i Wrexham-omr\xc3\xa5det, Welsh Alliance League i resten af det nordlige Wales og Mid Wales League i Brecknockshire, Radnorshire, Montgomeryshire og Ceredigion. Igen er det s\xc3\xa5dag at vinderne af disse ligaer kan rykkes op i Cymru Alliance, givet at krav til stadionforhold er opfyldt._NEWLINE_Under de tre ligaer p\xc3\xa5 niveau 3 er ligaerne tiltagende lokale. I det central Wales er der fire ligaer, der leverer hold til Mid Wales League, mens der under Welsh Alliance findes Gwynedd League og Clwyd League med yderligere lokaliserede ligaer p\xc3\xa5 endnu lavere niveauer, bl.a. Anglesey League. Welsh National League har tre lavere divisioner men ingen s\xc3\xa6rskilte ligaer, der leverer hold nedefra.'